Dolganų kalba
Dolganų kalba – tiurkų kalbų šeimos kalba, vartojama Sibiro šiaurėje (Jakutijoje, Taimyre) gyvenančių dolganų. Labai gimininga jakutų kalbai ir kartais laikoma šios tarme. Kalbančiųjų skaičius – mažiau nei 5000 žmonių. Dolganų kalba turi 5 šnektas: Norilsko, Piasinos, Avamo, Chatangos ir Popigajaus. 1933 m. sukurtas jakutų kalbos žodynas su paaiškinimais dolganų kalba dolganų mokiniams. 1973 m. išleistas pirmasis literatūrinis leidinys šia kalba – Ogdo Aksionovos eilėraščių rinkinys. 1984 m. išleistas pirmasis dolganų kalbos žodynas. Dabar kalba naudojama Taimyro regiono laikraštyje. Dolganų kalba naudoja kirilicos pagrindu sukurtą raidyną, kuris nedaug skiriasi nuo jakutų raidyno. Dolganų leksikai būdingas senosios jakutų kalbos variantas – be politikos, technologijos, mokslo sričių naujadarų. Gausu skolinių iš evenkų ir rusų kalbų.